35. schôdza NR SR - 9.deň - B. popoludní
Dátum: 2025-06-10
Poslanec: Horecký, Ján (KDH)
Druh vystúpenia: Vystúpenie

78. Pán predseda, ďakujem za slovo. Dámy a páni, najskôr by som vám chcel všetkým tu prítomným, aj tým poslancom a poslankyniam, ktorí tu nie sú, poďakovať za mimoriadny okamih, kedy sme v prvom čítaní tento návrh schválili, návrh tohto zákona, všetkými hlasmi tu prítomných poslancov. Veľmi si to vážim a bola to ukážka toho, že vieme ponad politiku, ponad volebné obdobie pozrieť na to, čo je v celoštátnom záujme všetkých ľudí. A teraz o čo ide trošku podrobnejšie v tomto návrhu zákona a kam sme sa medzitým prvým čítaním k dnešnému dňu posunuli. Tak veľmi stručne. Základom návrhu zákona je vybudovanie registra turistických trás. Keď sme rokovali o tomto návrhu zákona s pánom predchádzajúcim ministrom cestovného ruchu a športu, pánom ministrom Keketim, tak bol veľmi otvorený v tom rokovaní a priznal, že tento zákon potrebuje ministerstvo cestovného ruchu a športu, pretože predsa roky poskytuje dotácie na značkovanie, na údržbu turistických trás. A priznal, že si nemôže byť istý žiaden minister, teraz už ministerstvo cestovného ruchu a športu, či tá dotácia na základe žiadateľa, ktorým môže byť samospráva, OCR-ko, KCR-ko, turistický klub, či je nie náhodou opakovane na tú istú trasu, za aké obdobie, či niektorá iná trasa, naopak, nie je zanedbaná, pretože sa tam pravidelne nerobí preznačkovanie, údržba a kontrola a tak ďalej. Prečo? Pretože žiaden človek, žiadne ministerstvo bez registra turistických trás takéhoto informačného systému nemôže mať v týchto veciach poriadok. Preto povedal, že tento zákon potrebujú. No a rokovali sme, samozrejme, aj so súčasným vedením ministerstva cestovného ruchu a športu. Nádejame sa teda, že získame podporu pre tento návrhu. Okrem registra turistických trás zákonom upravujeme kompetencie, povinnosti, pravidlá užívania a správy turistických trás, lebo opakujem, toto dedičstvo, kultúrne nehmotné dedičstvo UNESCO je bez akejkoľvek právnej ochrany a úpravy. To znamená, je to na spontánne stretnutia záujmov turistov, turistických klubov, vlastníkov, ochranárov, lesohospodárov a tak ďalej. A vieme, ako to v praxi dopadá. Chceme týmto návrhom zákona harmonizovať záujmy vlastníkov lesov a pozemkov, turistov a turistických cykloklubov, samospráv štátu, životného prostredia. To nie je len prázdne slovo, že chceme harmonizovať, urobili sme si povinné koliečko niekoľkokrát rokovaní so zástupcami týchto zúčastnených strán. Tri roky sa venujem tomuto návrhu zákona a či už to bolo rokovanie so súkromnými vlastníkmi, urbariátmi, alebo so samosprávami, došli sme k zhode, či s turistickými klubmi, že toto je vin, vin, vin úprava, ktorá naozaj harmonizuje ich záujmy. Preto vám predkladám tento návrh v druhom čítaní, návrh zákona s nádejou, že podobne ako v prvom čítaní, nájdeme zhodu a máte, samozrejme, všetci možnosť do toho ešte v rámci druhého čítania vstúpiť svojimi návrhmi, či v rozprave, či pozmeňujúcimi návrhmi. Čo sme pre to urobili, aby sme teda získali vašu podporu? Okrem teda už rokovania s dotknutými stranami sme veľmi poctivo vyhodnotili medzirezortné pripomienkovacie konanie. Zaoberali sme sa všetkými pripomienkami odboru legislatívy a aproximácie práva. V obidvoch prípadoch sme obdržali relatívne malé množstvo pripomienok, iba 31 zásadných pripomienok z MPK a iba niekoľko najmä legislatívno-technických pripomienok z OLAP-u, pričom ani jedna nebola v časti C. Nechcem, aby sme pôsobili prehnane sebavedomo, ale naozaj bolo tých pripomienok menej, ako to je niekedy pri vládnych návrhoch zákona. Je to dané tým, že tento návrh zákona sa pripravoval kedysi na rezorte, kde som bol minister, ešte predo mnou za môjho predchodcu. Potom na ňom pracovala skupina poslancov z SaS a teraz už, ako som povedal, tretí rok sa venujem tejto veci ja a tým časom a úsilím boli jednotlivé ustanovenia zákona vyprecizované. No, vysporiadali sme sa so všetkými týmito pripomienkami spôsobom, ktorý vám budem aj konkretizovať, preto sme podali vo výboroch, kde bolo po prvom čítaní určené na prejednanie tento zákon, sme prerokovali pozmeňujúci a doplňujúci návrh, ktorý mal 30 bodov. V tomto pozmeňujúcom návrhu sme zrešpektovali pripomienky ústredných orgánov štátnej správy a legislatívno-technické pripomienky OLAP-u. Poviem vám niekoľko konkrétnych príkladov, ako sme to urobili, čo presne sme upravili. Napríklad výsledkom rokovania so zástupcami vlastníkov pozemkov a turistov, cykloturistov bola úprava v zákone, ktorá vedie k tomu, aby sa osoby, ktoré sa pohybujú po týchto trasách, po cudzích pozemkoch, zdržali neoprávnených zásahov do vlastníckych alebo užívacích práv k pozemku, cez ktorý vedie turistická trasa. Na základe pripomienky ministerstva vnútra, ktorú sme akceptovali, sme zabezpečili osadenie technických pomôcok, a zároveň zabezpečili aj ich pravidelnú kontrolu a bezpečnosť ustanovením zákona. Na základe návrhu na pozmeňujúci návrh, ktorý bol opäť výsledkom rokovania so zástupcami vlastníkov, sme znovu posilnili ochranu vlastníckych práv a užívateľských práv k pozemku, cez ktoré vedie turistická trasa. Toto sme urobili na viacerých miestach, všade tam, kde sa o právach, kde sa v zákone hovorí o procesoch, odstraňovaní neoprávnených zásahov a pod. alebo rozhodovaní o nich. Na základe legislatívno-technických pripomienok ministerstva investícií a regionálneho rozvoja a informatizácie sme upravili paragraf, ktorý hovorí o informačnom systéme verejnej správy, ktorým tento register turistických trás má byť. Doplnili sme na základe pripomienky Ministerstva obrany Slovenskej republiky odkaz na zákon o vojenských obvodoch s tým, že sme zrešpektovali právo ministerstva obrany vylúčiť takúto turistickú trasu z vojenských území. Upresnili sme rozsah údajov o turistickom registri na základe pripomienky Štatistického úradu Slovenskej republiky. Na základe pripomienky Ministerstva vnútra Slovenskej republiky sme posilnili relevanciu názoru horskej služby pri zriaďovaní a správe turistických trás vo vysokohorských oblastiach. Na základe pripomienok Ministerstva vnútra Slovenskej republiky a ministerstva obrany sme upravili sledovanie stavu turistického značenia a hlásenia jeho poškodenia, alebo iné nedostatky zodpovednej právnickej osobe, alebo ministerstvu. Taktiež sme upravili paragrafy, ktoré hovoria o dodržiavaní tohto zákona, o možnosti ukladať a vyberať v blokovom konaní pokuty za priestupky podľa tohto zákona za podmienok ustanovených osobitým predpisom. Tiež sme akceptovali pripomienku ministerstva vnútra a zástupcov vlastníkov pozemkov, ktorá rozširuje okruh priestupkov na ďalšie situácie v praxi, o ktorých hovorili práve vlastníci pozemkov a ktoré sme konzultovali potom so zástupcami ministerstva vnútra a obrany. No a takto by som mohol pokračovať, možno ešte jedna, a tú som už spomínal, že sme plne akceptovali pripomienku Ministerstva obrany Slovenskej republiky, ktorá úplne dáva právo ministerstvu obrany vylučovať z práva voľného prechodu po turistickej trase, ktorá by išla cez pozemky, ktoré vlastní ministerstvo obrany.